Umanisiphala WakoBulawayo Uchasisa Ngesihudo Esihlasele Lelidolobho.
lnengi labantu ezweni jikelele baveza ukukhathazeka ngesimo esibhekane lemizi eminengi yakkoBulawayo, ngenxa yokuqhamuka kwesihudo esibangelwe yikunatha amanzi angahlanzekanga aphume empompini esibangele ukugula lokulahlekelwa yimiphefumulo. 
BULAWAYO — Abohlangothi lwezempilakahle kumaninsipala wedolobho lakoBulawayo, bathi sebethole indlela yokuphatha ngayo udubo lwesihudo esiqhamuke kulelidolobho ngenyanga kaNkwenkwezi bethi sebelamaphilisi okuselapha. Lesi sihudo sithethe imphefumulo yabantu abalitshumi lantathu kuthi amakhulu lamakhulu abantu lokhu beqiniswa yiso besezibhedlela kumbe emakhaya. lnengi labantu elizweni lonke jikelele baveza ukukhathazeka ngesimo esibhekane lemizi eminengi yakoBulawayo ngenxa yokuqhamuka kwesihudo esibangelwe yikunatha amanzi angahlanzekanga aphume empompini esibangele ukugula lokulahlekelwa yimiphefumulo. Umphathi wezempilakahle kumaninsipala wedolobho lakoBulawayo, uDokotela Edwin Sibanda, uthi abantu abafika phose inkulungwane ezimbili sebedinge uncedo emekilinika koBulawayo kulandela ukuqhamuka komkhuhlane lo. “Okwakhathesi abantu asebefike emakilinika akoBulawayo leLuveve bephethwe yisihudo kusukela mhlaka May17 kusiyafika mhlaka July 3 besesile 1,798. NgoMgqibelo eLuveve sabona abangu16." UDokotela Sibanda uthi abanye abantu bayafa bengakafiki ezibhedlela. “Abanengi bezwa ukutshisa komzimba, ukulahla ingcekeza elula okwedlula kathathu ngelanga. Abanye bahuda ingcekeza elegazi, ukuhlanza kuthi abanye batshaywa likhanda lezisu ezibuhlungu. Kulamaphilisi esesiwatholile okwelapha isihudo kodwa inengi labo bayasitshiya ngoba bayabe behlanze kakhulu balahlekelwa ngamanzi amanengi.” UNkosikazi Patricia Tshabalala, olwela amalungelo oluntu, uthi abantu bayagula bafelwe njalo balokwesaba eLuveve. “ELuveve sithole kuhawulisa kakhulu abantu bayagula, bafelwe, bayesaba kodwa kuyagulwa sizwa kuthiwa sekulomunye umntwana osesitshyile badinga usizo lwethu.” Umgcinisihlalo wenhlanganiso yezakhamizi, eyeBulawayo Progressive Residents Association kuWard 15, uMnu Ndaba Ngoma, uthi lokhe belinde ingcazelo kumansiipala mayelana lamanzi abagulisayo asethethe imiphefumulo yabantu. “Lokhe silinde ingcazelo kukhansili mayelana lesihudo esibhekane laso esithatha imiphefumulo yabantu kulandela ukunatha amanzi ekhansili.” lzakhamizi zeLuveve okwamanje sezitholiswa amanzi malanga wonke sezakhitshwa kuhlelo lokwabelwa amanzi okwamalanga ayisithupha ngeviki ngemizamo yokumelana lalesihudo. Ukhansili ukhuthaze abantu ukuba babilise amanzi bengakawanathi ngoba elakho ukuba ahlangane lengcekeza ngesikhathi evaliwe kuhlelo lokwabela izakhamizi amanzi olwe water shedding. Lapho ebuya ngemva kwensuku eziyisithupha alakho ukuba ayabe sehlangane lengcekeza ecina igulisa abantu.